Kristian Pihl Lorentzen (V), 2008-02-05:
Med beslutningsforslaget her foreslår SF, at regeringen iværksætter en forundersøgelse af en fast jernbaneforbindelse over Kattegat.
Der hersker ingen tvivl om, at en god sammenhæng mellem landsdelene er en vigtig trafikpolitisk vision, og der hersker næppe tvivl om, at tanken om en fast forbindelse over Kattegat er visionær.
Imidlertid har den hidtidige politiske debat om denne sag været præget af holdninger og et fravær af viden.
Det fyger rundt i luften med astronomiske tal, der er svære at forholde sig til.
En sådan debat er komplet ulidelig i længden, idet den må siges at bygge på kollektiv uvidenhed, og her skal vi holde os for øje, at der er tale om et gigantisk projekt i hundrede milliarder kroners-klassen.
Venstre mener derfor, at tiden er inde til at få fakta på bordet, så vi kan få en kvalificeret debat på et reelt grundlag.
Derfor ønsker Venstre, at der gennemføres en screeningsundersøgelse af forholdene omkring en mulig brugerfinansieret fast forbindelse mellem Jylland og Sjælland i form af en kombineret vej- og jernbanebro, herunder ønsker vi bl.a. belyst mulige linjeføringer, trafikprognoser, herunder sammenhæng i trafikken nu og i fremtiden over Fyn og Vejlefjordbroen, behovet for landanlæg på begge sider, overslag for anlægsøkonomien, den samfundsmæssige rentabilitet samt de forventede takster ved broen.
Desuden ønsker vi en belysning af mulighederne for reduktion af CO2-udledning fra trafikken mellem landsdelene.
Et centralt punkt bliver: Hvad kommer det til at koste at køre over sådan en bro med en bil?
De statsgaranterede lån skal jo betales tilbage igen via brugerbetaling.
Hvis det kommer til at koste 500 kr., vil det givetvis blive meget attraktivt at tage broen over Kattegat frem for den noget længere vej via Fyn og Storebælt.
Men hvis det kommer til at koste f.eks. 1.200 kr. eller 1.500 kr. at køre over broen, ja, så vil der næppe blive en stor trafik på den strækning.
Men lige nu kender vi overhovedet ikke prisen og kan derfor ikke tage stilling.
Det er Venstres opfattelse, at en screening af projektet kan gennemføres med inddragelse af uvildig ekspertise inden for en ramme på et par millioner kroner, og at de penge er rigtig godt givet ud.
Til gengæld vil Venstre ikke springe direkte til og bruge op mod 50 mio. kr. på en mere eller mindre omfattende forundersøgelse.
Det drejer sig om, at vi senere på året får et sikkert grundlag for at vurdere, om der overhovedet er økonomisk realisme i et gigantisk anlægsprojekt som en fast Kattegatforbindelse, formentlig det største i danmarkshistorien, hvis det realiseres.
Jeg vil også godt slå fast, at der ikke er tale om nogen syltekrukke, som nogle har været fremme med, men der er et ønske, et reelt ønske, om at få fakta og viden på bordet, og det glæder mig, at forligskredsen og måske forhåbentlig også flere er enige om behovet for at få en debat baseret på viden og indsigt.
Desuden hilser jeg det velkommen, at der er klare signaler fra borgmestrene i Århus og Favrskov om at medvirke konstruktivt til en forundersøgelse.
Lad mig afslutningsvis slå fast, at Venstre ikke finder det relevant eller realistisk alene at tale om en fast forbindelse til jernbane.
Vi lever i et land, der er totalt afhængigt af vejtransport af både personer og gods.
Derfor er det ikke hensigtsmæssigt at tale om så store investeringer i en fast forbindelse alene med henblik på jernbane.
Dette ændrer dog ikke på, at vi også vil satse målrettet på at fremme den kollektive togtrafik i Danmark som et attraktivt alternativ til bilen men altså ikke alene over Kattegat.
På denne baggrund kan Venstre ikke støtte dette beslutningsforslag.